Notarial harakatlarni videokonferensaloqa rejimi orqali amalga oshirish tartibi toʻgʻrisidagi nizomni tasdiqlash haqida
(order, 2026-01-05)

Oʻzbekiston Respublikasining “Notariat toʻgʻrisida”gi Qonuni, Oʻzbekiston Respublikasi Prezidentining 2018-yil 13-apreldagi PQ-3666-son “Oʻzbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar toʻgʻrisida”gi hamda 2025-yil 9-sentabrdagi PQ-280-son “Notariat institutini yanada rivojlantirish hamda sohaga zamonaviy axborot-kommunikatsiya texnologiyalarini keng joriy etishga oid qoʻshimcha chora-tadbirlar toʻgʻrisida”gi qarorlariga muvofiq buyuraman: 1. Notarial harakatlarni videokonferensaloqa rejimi orqali amalga oshirish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Notarial palatasi bilan kelishilgan. 3. Ushbu buyruq rasmiy eʼlon qilingan kundan eʼtiboran kuchga kiradi. Mazkur Nizom notariuslar tomonidan jismoniy shaxs yoki yuridik shaxsning vakili (bundan buyon matnda murojaat qiluvchi deb yuritiladi) notarial idoraga kelmagan holda masofadan videokonferensaloqa rejimi (bundan buyon matnda videokonferensaloqa rejimi deb yuritiladi) orqali notarial harakatlarni amalga oshirish tartibini belgilaydi. 1. Ushbu Nizom talablari notarial harakatlarni amalga oshirish jarayonida notarius, notarius yordamchisi, stajyori, kotibi hamda notarial harakat taraflariga nisbatan tatbiq etiladi. Oʻzbekiston Respublikasining “Notariat toʻgʻrisida”gi Qonunida nazarda tutilgan notarial harakatlar videokonferensaloqa rejimida orqali koʻrsatilishi mumkin. 2. Notarius, notarius yordamchisi, stajyori hamda kotibi oʻz faoliyatini amalga oshirishi natijasida oʻzlariga maʼlum boʻlgan notarial harakat taraf(lar)i haqidagi maʼlumotlarning maxfiyligini taʼminlashi kerak. 3. Oʻzbekiston Respublikasi Adliya vazirligi, Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari hamda Oʻzbekiston Respublikasi Notarial palatasi va uning hududiy boshqarmalari ushbu Nizom talablari ijrosi boʻyicha notarial faoliyat ustidan doimiy nazorat va monitoringni amalga oshiradilar. 4. Notarial harakatlar videokonferensaloqa rejimida “E-notarius.uz” axborot portali (bundan buyon matnda elektron tarmoq deb yuritiladi) hamda “Notarius” avtomatlashtirilgan axborot tizimi (bundan buyon matnda Tizim deb yuritiladi) orqali tasdiqlanadi. 5. Murojaat qiluvchi notarial harakatlarni videokonferensaloqa rejimida amalga oshirish uchun elektron tarmoqda shaxsini tasdiqlagan holda roʻyxatdan oʻtadi. 6. Murojaat qiluvchi notarial harakatlarni videokonferensaloqa rejimida amalga oshirish uchun elektron tarmoqdan foydalanish shartlari bilan tanishadi va roziligini tasdiqlaydi. 7. Murojaat qiluvchi elektron tarmoqda tasdiqlashni (shahodatlashni) soʻrayotgan notarial harakatning nomini aniq koʻrsatadi hamda ushbu harakatni amalga oshirish uchun zarur boʻlgan maʼlumotlarni toʻldiradi. 8. Notarial harakatni amalga oshirish toʻgʻrisidagi murojaat (bundan buyon matnda murojaat deb yuritiladi) elektron tarmoq orqali murojaat qiluvchi tomonidan yoki avtomatik tarzda tanlangan notariusning Tizimdagi profiliga yuboriladi. Notarius murojaat kelib tushgan kundan boshlab bir ish kuni ichida murojaatni oʻrganib chiqadi hamda murojaatda kamchiliklar mavjud yoki mavjud emasligi toʻgʻrisida murojaat qiluvchiga elektron tarmoq orqali xabarnoma yuboradi. Bunda murojaatda koʻrsatilgan murojaat qiluvchining telefon raqamiga ham xabarnoma yuborilishi mumkin. Murojaatda kamchiliklar aniqlangan hollarda notarius elektron tarmoq orqali yuborilgan xabarnomada ushbu kamchiliklarni aniq koʻrsatishi lozim. Murojaat qiluvchi kamchiliklarni unga maʼlum qilingan paytdan boshlab besh ish kuni ichida bartaraf etgan taqdirda notarial harakat davom ettiriladi. Kamchiliklar besh ish kuni ichida bartaraf etilmagan taqdirda, murojaat Oʻzbekiston Respublikasining “Notariat toʻgʻrisida”gi Qonuniga asosan rad etiladi. Notarius tomonidan hujjatlarni oʻrganib chiqishda kamchiliklar aniqlanmaganligi toʻgʻrisidagi xabarnoma yuborilgan yoki aniqlangan kamchiliklar bartaraf etilgan paytdan boshlab besh ish kuni ichida murojaat qiluvchi elektron tarmoq orqali notarial harakatni davom ettirishni tasdiqlaydi. 9. Murojaat qiluvchi tomonidan notarial harakatni davom ettirish tasdiqlangan kundan boshlab bir ish kuni ichida amalga oshiriladigan notarial harakat toʻgʻrisidagi maʼlumotlar notarius, notarius yordamchisi, stajyori yoki kotibi tomonidan Tizimga toʻliq kiritiladi. Notarial harakat uchun undiriladigan toʻlovlar miqdori Tizim tomonidan avtomatik ravishda hisoblanadi hamda elektron tarmoq orqali toʻlov kvitansiyalari(invoys) murojaat qiluvchiga yuboriladi. Bunda murojaatda koʻrsatilgan murojaat qiluvchining telefon raqamiga ham toʻlov kvitansiyalari (invoys) yuborilishi mumkin. 10. Toʻlov kvitansiyalari (invoys) murojaat qiluvchiga yuborilgan kunning oʻzida notarius Tizim orqali notarial harakatni amalga oshirish vaqtini belgilaydi hamda notarial harakatni amalga oshirish vaqti toʻgʻrisida murojaat qiluvchiga elektron tarmoq orqali xabarnoma yuboriladi. Bunda murojaatda koʻrsatilgan murojaat qiluvchining telefon raqamiga ham xabarnoma yuborilishi mumkin. Notarial harakatni amalga oshirish vaqti toʻlov kvitansiyalari (invoys) murojaat qiluvchiga yuborilgandan boshlab uch ish kunidan koʻp boʻlmagan muddat ichida belgilanadi. 11. Notarius tomonidan belgilangan notarial harakatni amalga oshirish vaqti murojaat qiluvchiga maʼqul boʻlmagan taqdirda, murojaat qiluvchi elektron tarmoq orqali notariusdan ikki ish kunidan koʻp boʻlmagan muddat ichidagi oʻziga qulay boʻlgan boshqa vaqtni belgilashni soʻrashi mumkin. Bunda notarius murojaat qiluvchi bilan kelishgan holda maqbul vaqtni belgilaydi. 12. Murojaat qiluvchi notarial harakat amalga oshirilishi belgilangan vaqtga qadar toʻlov kvitansiyalarida (invoysda) koʻrsatilgan toʻlovlarni amalga oshirishi shart. 13. Notarial harakat amalga oshirilishi belgilangan vaqtda notarius Tizim orqali hamda notarial harakat taraflari elektron tarmoq orqali videokonferensaloqa rejimida bogʻlanishlari lozim. 14. Notarius yoki notarial harakat taraf(lar)i notarial harakat amalga oshirilishi belgilangan vaqtda uzrli sabablarga koʻra videokonferensaloqa rejimida bogʻlana olmasligi maʼlum boʻlgan hollarda u(lar) boshqa notarial harakat taraf(lar)ini (notariusni) bu toʻgʻrisida xabardor qilishi shart. Bunda notarial harakat oʻzaro kelishilgan holda notarial harakat amalga oshirilishi belgilangan kundan boshlab uch ish kunidan koʻp boʻlmagan boshqa vaqtda amalga oshirilishi mumkin. 15. Notarial harakat amalga oshirilishi belgilangan vaqtda notarial harakat taraf(lar)i videokonferensaloqa rejimida bogʻlanmagan hollarda notarial harakatni amalga oshirish vaqti bir ish kuniga uzaytiriladi hamda bu toʻgʻrisida elektron tarmoq orqali murojaat qiluvchiga xabarnoma yuboriladi. Bunda murojaatda koʻrsatilgan murojaat qiluvchining telefon raqamiga ham xabarnoma yuborilishi mumkin. 16. Notarial harakat taraf(lar)i uzrli sabablarga koʻra bogʻlana olmasligini maʼlum qilmagan yoki notarial harakatni amalga oshirish uchun uzaytirilgan vaqtda videokonferensaloqa rejimida bogʻlanmagan hollarda murojaat rad etiladi hamda notarial harakatni tasdiqlash uchun toʻlangan toʻlovlar qaytariladi. 17. Notarial harakat taraf(lar)i notarial xizmatdan foydalanishdan uni koʻrsatishning har qanday bosqichida bosh tortish huquqiga ega. Notarial harakat taraf(lar) notarial xizmatdan foydalanishdan bosh tortgan taqdirda, murojaat koʻrmasdan qoldiriladi hamda notarial harakatni tasdiqlash uchun toʻlangan toʻlovlar qaytariladi. 18. Notarial harakat taraf(lar)ining shaxsi u(lar)ning shaxsini tasdiqlovchi hujjatlarni taqdim etmagan holda ushbu hujjatlarning rekvizitlari orqali zamonaviy axborot texnologiyalaridan foydalangan holda identifikatsiya hamda biometrik maʼlumotlar (Face-ID) orqali verifikatsiya qilinadi, shuningdek qonunchilik hujjatlarida belgilangan boshqa usullar bilan aniqlanishi mumkin. Murojaat qiluvchining huquq layoqatini aniqlashda notarius tegishli axborot resurslaridan foydalanadi. Notarius videokonferensaloqa rejimida muloqot qilayotgan shaxs(lar) aynan shu ekanligini Tizim yordamida (Face-ID orqali solishtirish usuli) aniqlaydi. 19. Notarius notarial harakat taraf(lar)ining muomala layoqatini videokonferensaloqa rejimida u(lar) bilan shaxsiy muloqot davomida aniqlaydi. 20. Notarial harakat taraf(lar)ining ruhiy holati buzilganligi yoki aqli zaifligi oqibatida oʻz xatti-harakatlarining ahamiyatini tushuna olmaydi yoki shu harakatlarni boshqara olmaydi deb yoxud spirtli ichimliklarni yoki giyohvandlik va psixotrop moddalarni isteʼmol qilishi oqibatida oʻz oilasini ogʻir moddiy ahvolga solib qoʻyadi deb hisoblash uchun asosi boʻlsa (shubha tugʻilsa), ammo shu fuqaroning muomalaga layoqatsiz yoki muomala layoqati cheklanganligi toʻgʻrisida maʼlumotlar boʻlmasa, u notarial harakatni amalga oshirishni kechiktiradi va sudning shu shaxsni muomalaga layoqatsiz yoki muomala layoqati cheklangan deb topganligi toʻgʻrisidagi qarori mavjud yoki mavjud emasligini Tizim orqali tekshiradi. Notarius notarial harakat taraf(lar)ining bosim yoki kuchli ruhiy hayajonlanish ostida deb hisoblash uchun asosi boʻlsa (shubha tugʻdirsa), notarial harakatni amalga oshirishni kechiktiradi va zarur hollarda huquqni muhofaza qiluvchi organlarga xabar beradi. Agar mazkur shaxs(lar) sud tomonidan muomalaga layoqatsiz deb topilgan boʻlsa, notarius notarial harakatni amalga oshirishni rad etish haqida qaror chiqaradi. Notarius ushbu qarordan norozi tomon(lar)ning sudga murojaat qilish huquqini tushuntirishi lozim. Agar mazkur shaxs(lar) sud tomonidan muomala layoqati cheklangan deb topilgan boʻlsa, notarius notarial harakatni amalga oshirishda muomala layoqati cheklangan shaxs(lar) homiy(lari)ining yozma roziligini talab etadi. Bunda homiyning roziligi notarial harakatni toʻgʻridan-toʻgʻri imzolash yoki alohida ariza taqdim etish koʻrinishida boʻlishi mumkin. 21. Notarial harakatning mazmuni Tizimga aniq va toʻliq kiritilishi lozim. Notarius, notarius yordamchisi, stajyori yoki kotibi tomonidan notarial harakat Tizimga kiritiladi hamda har bir notarial harakat tegishli tartib raqami bilan roʻyxatga olinadi va notarial harakatni tasdiqlovchi yozuvda koʻrsatiladi. 22. Notarial harakatni rasmiylashtirishda notarius, notarius yordamchisi,stajyori yoki kotibi tomonidan Tizimga jismoniy shaxsning shaxsiy identifikatsiya raqami kiritilishi shart. 23. Notarius bilan shaxsiy muloqot davomida notarial harakat taraf(lar)i joylashgan joyda ulardan boshqa shaxslarning boʻlmasligi, ular joylashgan joy, shovqindan holi, yorugʻ boʻlishi va videotasvir tiniq koʻrinishi shart. Notarius shaxsiy muloqot davomida notarial harakat taraf(lar)i joylashgan joyda boshqa shaxslarning yoʻqligiga ishonch hosil qilish uchun joyning 360 gradus aylanasini koʻrsatishni talab qilishi lozim. 24. Notarial harakat loyihasi imzolash uchun tayyor boʻlganidan soʻng, notarius tomonidan notarial harakat taraf(lar)iga u(lar)ning huquq va majburiyatlari, amalga oshirilayotgan notarial harakatning mazmuni va oqibatlari tushuntiriladi. 25. Notarius tegishli tasdiqlovchi yozuvni kiritib, Tizimda qayd qilingan tartib raqami va undirilgan toʻlovlar (davlat boji, gerb yigʻimi hamda huquqiy va texnik tusdagi qoʻshimcha harakatlar amalga oshirilganligi uchun haq) miqdorini koʻrsatadi hamda hujjat loyihasini Tizimda saqlaydi. 26. Videokonferensaloqa rejimida amalga oshirilgan notarial harakatlar boʻyicha videoyozuvlar avtomatik ravishda yozib olinadi va Tizimda qonunchilikda belgilangan muddatlar mobaynida saqlanadi, shuningdek Tizim orqali notarius tomonidan tasdiqlanadi. 27. Videokonferensaloqa rejimida amalga oshirilgan notarial harakatlar boʻyicha videoyozuvlar notarial harakat taraf(lar)i tomonidan notarial harakat tasdiqlanganligining (imzolanganligining) asosi hisoblanadi. 28. Notarius tomonidan notarial harakat taraf(lar)iga notarial harakat bilan tasdiqlangan (shahodatlangan) hujjat(lar)ning asl nusxa(lar)i shaxsan topshiriladi yoki kurerlik xizmatidan foydalangan holda yoxud boshqa usullar orqali yetkaziladi. 29. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi.